Gandia hissa la bandera `Safe Tourism´
24 agost 2020

## Gandia hissa la bandera \`Safe Tourism´24 agost 2020Última actualització: 14 juliol 2025

![](../gestion/img/ao0698-copia.jpg)  
  

Des d’aquest matí a la platja Nord de Gandia oneja una altra bandera que ens reconeix com una destinació que garanteix la seguretat sanitària enfront la COVID-19. Es tracta de la **‘SAFE TOURISM’**, la marca de referència de turisme segur que ens ha atorgat l’Institut per a la Qualitat Turística Espanyola (ICTE), un organisme que depèn del Ministeri de Turisme.

És, per tant, un segell que garanteix la implantació del Sistema de Prevenció de Riscs per a la Salut enfront de la COVID-19, i ens l’han concedit després d’haver superat una auditoria molt exigent i complexa, què ha controlat l’aforament, la distància social o les mesures higièniques. La platja de Gandia té un aforament de més de 60.000 persones, compta amb el doble d’efectius de la Policia Local en l’arena i al voltant de 50 auxiliars per informar sobre la COVID-19.

L’acte d’hissada de la bandera ha estat presidit per **l’Alcaldessa de Gandia, Diana Morant**, qui ha acudit acompanyada de la **regidora de Sanitat, Liduvina Gil**, els **portaveus dels grups municipals (el vicealcalde, Josep Alandete (Compromís +´ Gandia unida), Víctor Soler (PP)** i **Pascal Renolt (C’s)),** els **presidents de les juntes de districte de la Platja i del Grau, Ferran Martínez i Miguel Ángel Picornell**, respectivament, així com del **Cap de la Policia Local, Marc Cuesta**, del **president de Creu Roja Gandia, Toni Martí**, membres de les brigades de Policia Local, de neteja, Creu Roja, auxiliars de platja... També representants d’associacions sectorials: hotels, agències de viatge, restaurants, càmpings i veïnals (Platja i Grau), Capitania Marítima i Port de Gandia...  

L’Alcaldessa ha explicat que _“aquesta bandera certifica que complim tots els requisits de seguretat sanitària, circumstància que genera confiança entre els nostres residents i visitants. El distintiu, precisament, té com a objectiu generar confiança entre els clients i operadors turístics nacionals i internacionals, al mateix temps que es redueix el risc de contagi de turistes i treballadors del sector, gràcies a les mesures que adopten els prestadors de serveis turístics. Hem aconseguit la bandera gràcies a l’esforç de tots els sectors i serveis que treballen cada dia a la nostra platja: Policia Local, Creu Roja, servei de neteja i tècnics municipals, entre d’altres”._

Al nostre territori, a més de Gandia, només hi ha 4 municipis que han aconseguit aquest distintiu: Sagunt, Canet, Cullera i Peníscola. També cal assenyalar que, paral·lelament, hi ha establiments privats que tenen un certificat similar que s’ho han tret pel Sistema Integral de Qualitat Turística en Destins (SICTED), i que es diu “Bones pràctiques avançades COVID-19”. Un total de 43 establiments s’ho van traure al mes de juliol i altres 12 més passaran la revisió aquesta setmana mateix_. “Gandia ha fet els deures i hui és un dia de felicitacions per la feina feta, que ha aconseguit contindre la pandèmia i garantir l seguretat dels nostres visitants i de la nostra ciutadania”_.  

Per la seua banda, la **regidora de Sanitat** ha mostrat també la seua satisfacció perquè _“a pesar que hem viscut situacions difícils per culpa dels brots d’aquest estiu, Gandia ha continuat lluitant per eixir-se’n i aquest distintiu reconeix l’esforç, el treball ben fet entre totes i tots”._   

En la mateixa línia, el **president de l’Associació d’Hotels de la Safor, Vicente Frasquet,** ha destacat que Gandia va ser de les primeres ciutats d’Espanya a l’hora d’impulsar un Pla de contingència per a la Gestió de Platges 2020 enfront de la COVID-19: “_Sabíem que els indicadors d’ocupació no anaven a servir, sinó el de la seguretat per al nostre client. I aquest és el reconeixement al treball conjunt”_.

**No s’ha de baixar la guàrdia**

Des de l’Ajuntament continuen en marxa, oferint moltíssimes activitats amb totes les mesures de seguretat, i el sector turístic continua oferint un servei adient al context, perquè volen que la gent “Torne a brillar en Gandia”, l’eslògan més repetit aquest estiu.

Així, des del Govern local recorden que cal continuar donant certeses i complint de manera molt estricta totes les mesures de seguretat, com posar-nos les mascaretes i mantindre la distància de seguretat per evitar els contagis. I cal continuar comprometent-se a protegir la nostra salut i la de la gent. El virus està ahí i únicament si complim de manera escrupolosa les mesures podrem acabar amb ell.

**Reconeixements**

Aquesta bandera se suma a la “Lliure de fum” a la platja de l’Auir, presentada recentment, i a d’altres, com ara la “Bandera Qualitur”, “Blava” (34 anys rebent-la ininterrompudament), “Norma ISO 14001 i 9001”, “NORMA Q” o “Platja Cardioprotegida”. _“És un orgull tindre la platja que tenim, sempre en les millors condicions, amb uns serveis immillorables i uns nivells de neteja i manteniment que la fan única. Gandia és un referent en qualitat (ho demostrem amb les banderes), i també en seguretat (seguretat ciutadana i seguretat sanitària enfront de la COVID-19)”_, ha conclòs l’Alcaldessa.

[Twittear](https://twitter.com/share)